ผู้ประกันตน ม.40 ใน 19 จังหวัดสีแดงเข้ม  ตรวจสอบสิทธิรับเงินเยียวยา 5,000 บาท ได้แล้ววันนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า หลังจากที่สำนักงานประกันสังคม (สปส.) ได้เปิดให้ผู้ที่ได้รับผลกระทบจากสถานการณ์โควิด-19 ในพื้นที่ 3 จังหวัดสีแดงเข้ม ได้แก่ ชลบุรี ฉะเชิงเทรา และพระนครศรีอยุธยา และเพิ่มเติมอีก 16 จังหวัดสีแดงเข้ม ได้แก่ กาญจนบุรี สมุทรสงคราม สุพรรณบุรี เพชรบุรี ประจวบคีรีขันธ์ ราชบุรี อ่างทอง นครนายก ปราจีนบุรี ลพบุรี ระยอง สิงห์บุรี สระบุรี นครราชสีมา เพชรบูรณ์ และตาก ซึ่งได้สมัครเป็นผู้ประกันตนมาตรา 40 เพื่อรับเงินเยียวยาคนละ 5,000 บาท โดยได้สมัครและชำระเงินก่อนวันที่ 24 สิงหาคม 2564 ที่ผ่านมา มีผู้ประกันตนที่สมัครและชำระเงินสมทบแล้วประมาณ 2.6 ล้านคน ล่าสุด  สามารถตรวจสอบสิทธิได้แล้ววันนี้ ทางเว็บไซต์สำนักงานประกันสังคม https://www.sso.go.th/eform_news/ พร้อมย้ำว่า ขอให้ท่านดำเนินการผูกพร้อมเพย์กับเลขบัตรประชาชน 13 หลักให้รีบเรียบร้อย หรือเปลี่ยนจากบัญชีพร้อมเพย์เบอร์โทรศัพท์เป็นพร้อมเพย์เลขบัตรประชาชน เพื่อที่สำนักงานประกันสังคมจะได้ประมวลผลการจ่ายเงินเยียวยาผ่านการโอนตามบัญชีที่ได้ผูกพร้อมเพย์กับเลขบัตรประชาชนต่อไป หากมีข้อสงสัยสามารถสอบถามได้ที่สายด่วนกระทรวงแรงงาน โทร 1506 ได้ตลอด 24 ชั่วโมง